
PRIM-MINISTRU                                                                                                Dorin RECEAN


Contrasemnează:

Ministrul Mediului                                                                                         Sergiu LAZARENCU


Aprobat
prin Hotărârea Guvernului nr._____/_______

REGULAMENTUL
de studiere, exploatare și protecție a apelor subterane

I. DISPOZIȚII GENERALE
1. Prezentul regulament stabilește măsurile și cerințele tehnice pentru studierea și exploatarea apelor subterane, în scopul prevenirii poluării, deteriorării și epuizării acestora înainte de termen, aplicabile tuturor tipurilor de folosință specială a apei reglementate prin art. 23 alin. (2) din Legea apelor nr. 272/2011.
2. Prevederile prezentului Regulament se aplică tuturor entităților care desfășoară activități de studiere, proiectare, construire, reabilitare, conservare sau lichidare a captărilor singulare ori a grupurilor de captări de apă subterană, precum și entităților care exploatează aceste captări și întrețin instalațiile aferente de tratare și utilizare a apelor subterane. 
3. Prezentul regulament detaliază dispozițiile referitoare la prevenirea sau limitarea evacuărilor de poluanţi în apele subterane, cu scopul de a preveni deteriorarea stării tuturor corpurilor de ape subterane.
4. Captările apelor subterane, care au de regulă apă corespunzătoare calitativ, în stare naturală, netratată, sunt destinate prioritar pentru alimentarea cu apă potabilă a populației și animalelor, și pot fi utilizate pentru alte scopuri doar în baza autorizației de mediu pentru folosirea specială a apelor, conform art. 23 alin. (1) din Legea apelor nr. 272/2011, după ce necesitățile primare ale zonei sunt satisfăcute. Confirmarea asigurării cu apă potabilă a zonei se efectuează pe baza studiului hidrogeologic preliminar elaborat de un proiectant atestat, fiind anexat la cererea de emitere a acordului de mediu conform Legii nr. 86/2014 privind evaluarea impactului asupra mediului. 
5. Construcțiile hidrotehnice şi alte structuri ale serviciului apelor pentru captarea apei subterane se realizează prin sonde de apă, fântâni, drenuri sau captarea izvoarelor, denumite în continuare captări de apă subterană. 
6. Studiile hidrogeologice, proiectarea și construcția captărilor de apă subterană se realizează de către proiectanți atestați în domeniul instalațiilor și rețelelor de alimentare cu apă și canalizare, fântâni arteziene, conform subpct. 34.4.1.1 al pct. 34 din anexa nr. 1 la Hotărârea Guvernului nr. 743/2024 privind Regulamentul de atestare a specialiștilor în construcții, precum și de către echipe specializate în execuția lucrărilor de captare a apelor subterane, cu respectarea Codului urbanismului și construcțiilor nr. 434/2023 și a legislației din domeniu.
7. Pentru lucrări de exploatare a apelor subterane, materialele utilizate și sistemul de asigurare a calității lucrărilor executate se conformează standardelor tehnice naționale și europene aplicabile, inclusiv SR EN sau altele specifice domeniului, precum și reglementărilor din Codul urbanismului și construcțiilor nr. 434/2023.
8. Pentru implementarea prezentului regulament este desemnată Instituția Publică Administrația Națională „Apele Moldovei”, autoritatea responsabilă pentru gestionarea și întreținerea resurselor de apă subterane, conform art. 9 alin. (1) lit. c) din Legea apelor nr. 272/2011.
9. În cadrul implementării prezentului regulament, Agenția de Mediu aplică, în limitele competențelor sale stabilite în corespundere cu art. 91 lit. d) și e) din Legea apelor nr. 272/2011 și cu art. 5 din Legea nr. 86/2014 privind evaluarea impactului asupra mediului, procedurile de autorizare a folosinței speciale a apei și de evaluare a impactului asupra acviferelor, corpurilor de apă subterană și biodiversității.
10. Controlul respectării prevederilor prezentului regulament se exercită de către Inspectoratul pentru Protecția Mediului în limitele competențelor stabilite prin art. 56 - 58 din Legea apelor nr. 272/2011.
11. În prezentul Regulament, se aplică noțiunile prevăzute la art. 2 din Legea apelor nr. 272/2011, la pct. 4 din Regulamentul cu privire la cerințele de calitate a apelor subterane, aprobat prin Hotărârea Guvernului nr. 931/2013 și pct. 6 din Metodologia de evaluare și clasificare a stării corpurilor de apă subterană aprobată prin Hotărârea Guvernului nr. 227/2025 precum și următoarele noțiuni principale:
11.1 captarea apelor subterane - instalație de captare a apei pentru interceptarea acviferului și colectarea apelor subterane în locurile de ieșire a acestora la suprafață;
11.2 captare cu dren - tip de captare la care elementul principal îl constituie un tub perforat, așezat aproape orizontal şi perpendicular pe direcția de curgere a apei, cu rolul de a drena/capta apa din strat şi a o conduce la o fântână/rezervor colector, pentru distribuție ulterioară prin rețeaua de alimentare cu apă sau pentru evacuare prin izvor/cișmea;
11.3 conservarea captărilor de apă - semnifică ansamblul lucrărilor executate în captare care au ca scop punerea ei în siguranță până la realizarea condițiilor tehnice, tehnologice și economice necesare punerii în exploatare.     
11.4 evacuare directă în apele subterane - înseamnă evacuarea poluanților în apele subterane, fără ca aceștia să mai treacă prin sol sau subsol;
11.5 frontul de captare -  reprezintă linia sau zona în care apa subterană este captată sau extrasă din subsol, fiind perpendicular pe direcția de curgere a stratului acvifer și se plasează cât mai apropiat de poziția perpendiculară pentru a maximiza eficiența captării.
11.6 poluant - înseamnă orice substanță care poate să determine poluare, în special substanțele prevăzute în anexa nr. 7;
11.7 lichidarea captărilor de apă - semnifică ansamblul lucrărilor executate în captare pentru protecția tuturor formațiunilor geologice traversate, precum și al lucrărilor de suprafață executate în scopul refacerii şi reabilitării mediului.     
11.8 reabilitarea captărilor de apă - semnifică ansamblul lucrărilor executate în captare în scopul reactivării acesteia.     
11.9 realimentare naturală a apelor subterane – procesul prin care formațiunile acvifere se reîncarcă prin infiltrațiile apelor meteorice, din corpurile de apă de suprafață și/sau prin drenanță verticală ascendentă sau descendentă din formațiuni acvifere adiacente.
11.10   realimentare artificială a apelor subterane – procesul de reîncarcare a formațiunilor acvifere prin activități antropice, inclusiv amenajări pentru alimentarea artificială prin bazine, tranșee, foraje, irigații după depășirea capacității de câmp a solului pentru apă sau pierderi din infrastructura hidroedilitară.
11.11 sondă de apă - săpătură verticală, cu secțiune cilindrică mică, cuprinsă între 100 mm şi 500 mm, executate atât în sistem uscat (rotativ-manual sau semimecanic şi percutant mecanic), cât şi în sistem hidraulic (rotativ) care asigură deschiderea (ajungerea la) unui strat acvifer; 
11.12 stație de pompare - obiect al sistemului de alimentare cu apă, care poate asigura ridicarea apei între două cote cu ajutorul pompelor, care poate fi o construcție (clădire) supraterană sau îngropată, în care sunt amplasate unități de pompare și conducte cu armături de închidere, reglare și siguranță, dispozitive de măsurare și control, echipamente de automatizare și mecanisme de ridicare a sarcinii, care asigură parametrii necesari de calcul pentru transportul apei în sistemele de alimentare cu apă sau în elementele sale individuale.
II. STUDII HIDROGEOLOGICE
12. Pentru determinarea caracteristicilor hidrogeologice necesare proiectării și dimensionării unei captări de apă subterană, este necesară realizarea studiilor hidrogeologice. Studiile hidrogeologice au ca scop determinarea modului de formare a straturilor acvifere, izvoarelor, caracteristicilor acestora, circulației apelor subterane și proprietăților hidrogeologice ale rocilor, precum și legătura hidraulică cu apele de suprafață. Studiile hidrogeologice se execută în următoarele etape:
12.1 Studiul hidrogeologic preliminar are la bază cercetarea și interpretarea datelor existente în zona viitoarei captări.
12.2 Proiectarea captărilor de apă subterană se efectuează în baza rezultatelor studiului hidrogeologic preliminar. Proiectul captării de apă subterană evidențiază estimarea configurației și complexității viitoarei captări și constituie fundament pentru elaborarea studiului hidrogeologic definitiv.
12.3 Studiul hidrogeologic definitiv cuprinde determinarea poziției exacte a captării, caracterizarea formațiunilor acvifere, coloana litologică, măsuri de observație, evaluarea resursei exploatabile și definirea condițiilor tehnice și de protecție necesare pentru exploatarea durabilă și sigură a resursei de apă subterană și delimitarea zonelor de protecție sanitară.
13. Studiile hidrogeologice preliminare și definitive, precum și proiectarea captărilor de apă subterană, se realizează de către un proiectant atestat în domeniul instalațiilor și rețelelor de alimentare cu apă și de canalizare, fântâni arteziene, conform subpct. 34.4.1.1 din pct. 34 din anexa nr. 1 la Hotărârea Guvernului nr. 743/2024 privind Regulamentul de atestare a specialiștilor care desfășoară activități în construcții, în colaborare cu echipe specializate în execuția lucrărilor de captare a apelor subterane, cu respectarea cerințelor minime prevăzute în prezentul Regulament.
14. Studiile hidrogeologice ce se efectuează, nivelul lor de detaliere și gradul de aprofundare ale acestora se stabilesc în funcție de faza de proiectare, de gradul de cunoaștere și complexitatea acviferului avut în considerare, în special de afectarea antropică a acestuia, precum și de importanța obiectivului proiectat ce urmează a fi alimentat cu apă.  
15. Studiul hidrogeologic preliminar se prezentă sub forma unei note informaționale și include analiza tuturor surselor potențiale de apă subterană din zona investigată, pe baza gradului de cunoaștere hidrogeologică din documentațiile existente în Fondul de stat de informații privind subsolul. În baza rezultatelor obținute se stabilesc amplasamentele pentru noi captări de apă subterană sau măsurile de reabilitare, reparare, conservare ori exploatare a captărilor existente, cu excluderea practicilor care pot conduce la supraexploatarea sau deteriorarea acviferelor.
16. Selectarea terenului pentru amplasarea captărilor de apă subterană face parte din studiul hidrogeologic preliminar respectând prevederile Regulamentului sanitar privind sistemele mici de alimentare cu apă potabilă aprobat prin Hotărârea Guvernului nr. 1466/2016 și a Regulamentului privind zonele de protecție sanitară a prizelor de apa aprobat prin Hotărârea Guvernului nr. 949/2013. 
17. Nota informațională a studiul hidrogeologic preliminar se anexează la cererea de emitere a acordului de mediu  și servește drept suport tehnic pentru examinarea documentației de către Agenția de Mediu, cu consultarea Comisiei tehnice, în conformitate cu art. (51)  alin. (5) din Legea nr. 86/2014 privind evaluarea impactului asupra mediului. Acordul de mediu se emite înainte de a depune cererea de eliberare a certificatului de urbanism pentru proiectare.
18. Proiectarea captărilor din sursa de apă subterană se efectuează după obținerea certificatului de urbanism pentru proiectare, în conformitate cu prevederile Codului urbanismului și construcțiilor nr. 434/2023.
19. Documentația de proiect pentru captările de apă subterană se elaborează și se supune verificării în condițiile stabilite la capitolul III, secțiunea 1 și secțiunea a 3-a din Codul urbanismului și construcțiilor nr. 434/2023. Responsabilitatea prezentării documentației pentru verificare și a înlăturării neregulilor constatate revine proiectantului, în conformitate cu art. 124 lit. f) din același cod.
20. Studiul hidrogeologic definitiv se elaborează pe baza testelor de pompare experimentală în captările de apă subterană, cu calculul parametrilor hidrogeologici locali, precum și a modelului matematic calibrat și validat cu estimarea parametrilor hidrogeologici regionali. Prin studiu se evaluează resursa de apă, se stabilesc reguli de exploatare, se determină măsurile de protecție a captării împotriva colmatării și înnisipării, sunt incluse instrucțiuni privind monitorizarea calității apelor subterane și modul de funcționare al captării atât în condiții normale, cât și în situații speciale sau de criză (fenomene extraordinare). Studiului hidrogeologic definitiv se prezentă sub forma unui raport hidrogeologic.
21. În cazul în care în zona de amplasament a captării de apă există sonde, fântâni sau drenuri de exploatare cu caracteristicile hidrogeologice cunoscute (debite exploatate, niveluri hidrostatice și hidrodinamice, coloana litologică, poziții filtre, conductivități hidraulice, calitatea apei), aceste informații se vor utiliza pentru elaborarea studiului hidrogeologic necesar proiectării noii captări de apă.
22. În cazul în care în zona de amplasament nu există lucrări de exploatare a apei subterane prin sonde, fântâni sau drenuri, se realizează un studiu hidrogeologic preliminar utilizând date regionale: geologice, hidrogeologice, hidrologice; măsurători prin metode neinvazive – geofizice, cartări geomorfologice, analiza apei de suprafață – în cazul exploatării acviferelor de mică adâncime în contact hidraulic cu apele de suprafață. 
23. Pentru captările din straturi acvifere cu alimentare din malul râurilor/lacurilor, studiul hidrogeologic se derulează pe o perioadă de minimum un an, astfel încât să surprindă integral relația dintre nivelele și calitatea apei din râu/lac și din stratul acvifer. Totodată, se face și analiza colmatării zonei de infiltrație. Durata minimă poate fi redusă justificat în baza unei baze de date istorice relevante sau în cazul declarării utilității publice de interes național a lucrărilor, cu avizul autorității competente,
24. În cazul captării izvoarelor, studiul hidrogeologic se realizează pe o durată minimă de 12 luni, cu măsurători de debit și calitate a apei. Datele istorice disponibile obținute de la autoritățile administrației publice locale pot fi utilizate pentru completarea și validarea studiului. Studiul stabilește regimul de variație a debitului și calității apei în corelație cu regimul pluviometric.
25. Studiile necesare pentru realizarea captării de apă din izvoare includ, suplimentar, următoarele elemente specifice:: 
25.1. Măsurătorile de debit se realizează cu o cadență ce poate surprinde variația hidrologică sezonieră, precum și evenimente meteorologice și climatice (ploi abundente, secetă prelungită etc.) 
25.2. Se definește indicele de debit: I =Qmax/Qmin
25.3. În funcție de valoarea raportului dintre debitul maxim și debitul minim există trei situații: 
25.3.1. Dacă indicele I < 10 – se recomandă captarea;
25.3.2.  Dacă indicele 10 < I < 20 – soluția captării izvorului se compară tehnico-economic cu soluția din alte surse, decizia fiind adoptată pe costuri de operare și investiții minime;
25.3.3.  Dacă indicele I > 20 – nu se recomandă captarea.
25.4. Datorită variabilității debitelor izvoarelor, este necesar ca în studiile hidrogeologice să existe referire la impactul schimbărilor climatice asupra acestora. 
26. Studiile de calitate a apei subterane este parte integrată a studiului hidrogeologic pentru proiectarea captării apelor subterane Și se realizează pe baza buletinelor de analiză obținute atât în etapa de execuție, cât și din exploatarea captărilor existente în zona amplasamentului  captării de apă proiectate.
27. În cazul în care în zona de amplasament a captării de apă există sonde/drenuri de exploatare pentru care se cunosc caracteristicile calitative ale resursei de apă, studiul de calitate a apei subterane se bazează pe analiza indicatorilor reglementați prin Legea 182/2019 privind apa potabilă și prin Regulamentul cu privire la cerințele de calitate a apelor subterane aprobat prin Hotărârea Guvernului nr 931/2013, în corespundere cu tipul de folosință specială a apei. 
28. Apele subterane brute captate care nu corespund cerințelor de calitate în corespundere cu tipul de folosință specială a apei se tratează prin tehnologii și instalații care asigură aducerea la conformitate a calității apei sursei pentru tipul de folosință solicitat.
29. Eșantionarea apei subterane în cadrul pompărilor experimentale sau al captărilor de explorare se efectuează la sfârșitul fiecărei pompări, prelevându-se probe înainte și după deznisipare și pentru fiecare treaptă de debit utilizată, în vederea evaluării variațiilor de calitate determinate de dinamica pompării.
30. Fiecare probă se însoțește de o fișă de prelevare indicând captarea, acviferul, data și condițiile de recoltare. Conservarea și manipularea probelor se efectuează conform procedurilor standardizate, pentru a preveni modificarea proprietăților fizico-chimice și biologice ale apei.
31. Determinarea unor componenți și indicatori, precum pH, temperatura și conductivitatea electrică, se efectuează în teren cu ajutorul laboratoarelor mobile acreditate, în conformitate cu cerințele standardului ISO 5667. Studiile de calitate a apelor subterane  includ date și o caracterizare completă cu privire la agresivitatea acestora față de betoane, metale și alte materiale care intră în contact cu apa subterană captată.
32. Pentru captarea izvoarelor, studiul de calitate a apei se efectuează pe o perioadă de minim un an, cu prelevare săptămânală inclusiv în perioadele ploioase și după topirea zăpezii. Analizele de calitate includ în mod obligatoriu: temperatura, culoarea, turbiditatea, pH-ul, mirosul, gustul, conductivitatea electrică, reziduu sec, substanțe organice, parametrii bacteriologici și biologici precum și alte elemente cu potențial de depășire identificate în bazinul hidrogeologic de alimentare.. Concomitent cu prelevarea probelor de apă se realizează și o măsurătoare de debit.
33. Se identifică și se caracterizează sursele potențiale de poluare situate în perimetrele zonelor de protecție sanitară și în bazinul hidrogeologic aferent captării de apă subterană, iar analizele de calitate a apei și măsurătorile de debit stabilesc aria de alimentare și servesc la modelarea transportului de poluanți în condițiile exploatării captării proiectate.
34. În toate etapele de studiere, proiectare se analizează posibilitatea practică de instituire a zonei de protecție sanitară a sursei și determinarea dimensiunilor acesteia în plan, pe perioada de exploatare, în funcție de specificul activităților desfășurate la suprafață în perimetrul bazinului de recepție. Perimetrele zonelor de protecție sanitară se stabilesc prin calculul dispersiei poluanților conservativi și neconservativi.
35. Pentru captările de apă subterană proiectate, dimensionarea zonelor de protecție sanitară, inclusiv măsurile de protecție în limitele acestora, se integrează în proiectul de construcție a captării, respectând cerințele Regulamentului privind zonele de protecție sanitară a prizelor de apă aprobat prin Hotărârea Guvernului nr. 949/2013.
36. Pentru captările existente care nu dispun de dimensionarea zonelor de protecție sanitară, se întocmește obligatoriu proiectul tehnic de dimensionare a zonelor de protecție sanitară, inclusiv măsurile de protecție aferente. Cerințe minime privind conținutul proiectului tehnic pentru delimitarea zonelor de protecție sanitară a prizelor de apă sunt prevăzute în anexa la Regulamentul privind zonele de protecție sanitară a prizelor de apă aprobat prin Hotărârea Guvernului nr. 949/2013. Proiectul tehnic este întocmit de un proiectant atestat în domeniu și se anexează la cererea de obținere a autorizației de mediu pentru folosința specială a apei.
37. Proiectul tehnic de dimensionare a zonelor de protecție sanitară se revizuiește în cazul identificării unor surse noi de poluare sau modificării celor existente, precum și pentru corelarea cu condițiile specifice de exploatare. Identificarea și caracterizarea surselor de poluare revine titularilor captării, precum și Inspectoratului pentru Protecția Mediului în cadrul controlului efectuat, iar informațiile sunt actualizate continuu.
38. În cazul în care apele subterane se extrag pentru îmbuteliere (în calitate de ape minerale sau potabile) sau în scopuri curative (indiferent de volumul captat), studierea, evaluarea și aprobarea rezervelor de apă subterană se fac în conformitate cu prevederile din art. 40 alin. (3) în Codul subsolului nr. 246/2024.


III. REGULI GENERALE DE ALEGERE A TIPULUI DE CAPTARE A APEI DIN SUBTERAN
39. Alegerea tipului de captare a apei subterane se bazează pe o evaluare detaliată a condițiilor hidrogeologice locale, a scopului utilizării apei, precum și a cerințelor tehnico-economice și de protecție a mediului, ținând cont de obiectivele generale de gestionare a apelor subterane, conform art. 46 lit. a) și c) din Legea apelor nr. 272/2011, prin asigurarea echilibrului între captare și realimentare și stabilirea condițiilor specifice de explorare și captare. În acest sens, se respectă regulile generale prevăzute la punctele 40–48 ale prezentului Regulament.
40. Regula calității apei – se alege captarea de apă ale cărei caracteristici calitative sunt în limita de calitate cerută de normele în vigoare. Se respectă astfel condiția de apă sanogenă pentru apa potabilă. În cazul captării din straturi acvifere cu alimentare din malul râurilor, se urmărește atât modificarea calității apei captate din subteran, precum și calitatea apei de suprafață.  
41. Regula existenței unei configurații hidrogeologice favorabile pentru stratul acvifer: extinderea spațială și grosimea stratului acvifer ce asigură o resursă exploatabilă cu parametri hidrogeologici favorabili - conductivitate hidraulică, variații de nivel minime în timp (sezoniere/anuale). 
42. Regula disponibilității terenului - se ia în studiu captarea (inclusiv zona de protecție sanitară cu regim sever) situată pe un teren liber sau care nu este destinat altei folosințe și care are sau poate avea destinație publică.
43. Regula facilităților de exploatare - se preferă amplasamentul la care există un drum de acces, o linie de alimentare cu energie electrică.
44. Regula de disponibilitate – sunt luate în considerare toate sistemele de exploatare ce utilizează apa din acviferul studiat, pentru a nu se depăși capacitatea de realimentare a acviferului.
45. Regula alocării apei de calitate - apa subterană de calitate este alocată în principal pentru folosința de apă potabilă pentru consum uman și pentru adăpatul animalelor.
46. Regula economică - se adoptă soluția cea mai economică din punct de vedere al costurilor totale, prin comparație cu alte variante viabile.
47. Regulile tehnice de alegere a tipului de captare a apei din subteran sunt următoarele:
47.1 pentru debite mici și strate cu abundență scăzută în apă până la adâncimi de 8-10 m (grosime mică, conductivitate hidraulică redusă) se aplică soluția cu dren realizat în săpătură deschisă, iar pentru adâncimi mai mari se poate utiliza forajul dirijat orizontal; 
47.2 pentru debite mici, dar în strate acvifere adânci se adoptă soluția cu sonde forate; 
47.3 pentru debite mari și strat de adâncime mică și mare se adoptă soluția cu sonde forate; 
47.4 în situațiile în care se întâlnesc mai multe strate acvifere, se decide dacă exploatarea se face prin sonde ce deschide doar stratele acvifere aparținând aceeași formațiuni sau stratele acvifere cu caracteristici hidrogeologice și hidrochimice similare sau o captare cu sonde separate pe strate. 
48. Regula celei mai bune soluții: într-o configurație hidrogeologică determinată, exista o singură soluție tehnică optimă, și anume aceea care asigură prelevarea unui debit maxim în condiții de siguranță, inclusiv a calității apei.

IV EXPLOATAREA APELOR SUBTERANE
49. În funcție de mărimea și distribuția stratelor acvifere unde se propune a se amplasa captarea,  se alege tipul captării. Sistemele de captare a apei subterane se clasifică în funcție de poziția axului elementelor captării în trei tipuri: 
49.1 captări verticale:  sonde de apă sau fântâni;
49.2 captări orizontale:  drenuri, galerii și captări de izvoare; 
49.3 captări mixte:  sonde/ fântâni verticale și cuplate cu drenuri radiale. 
50. Captările subterane prin sonde, fântâni şi drenuri se mai pot clasifica în: „perfecte” şi „imperfecte”, după cum coloana filtrantă de captare este dispusă pe toată grosimea stratului acvifer sau numai pe o parte din grosimea acestuia. 
51. Captările prin fântâni săpate se proiectează în conformitate cu cerințele tehnice, e cu diametre cuprinse între 1,5 și 3 metri, în funcție de capacitatea stratului acvifer şi de condițiile reale de execuție.  Construcția fântânilor săpate nu se recomandă în cazurile:
51.1 când grosimea stratului acvifer depășește 10 metri fiind constituit din roci cu granulație fină în care este înmagazinată apa subterană; 
51.2 când structura terenului este constituită din nisipuri fine care pot fi antrenate de apă în timpul pompării sau exploatării; 
51.3 când este necesară executarea unui număr mare de fântâni pentru asigurarea debitului solicitat de folosință. 
52. Captarea apei subterane prin sonde forate se recomandă la strate acvifere de mică, medie şi mare adâncime, caracterizate prin permeabilitate bună, în special atunci când adâncimea stratului acvifer depășește 10 metri. 
53. În cazul stratelor acvifere situate la adâncimi cuprinse între 10 și 25 metri, cu permeabilitate variabilă pe verticală și pe frontul de captare, se recomandă utilizarea fântânilor sau a sondelor forate cuplate cu drenuri radiale, cu condiția existenței unei tehnologii de execuție corespunzătoare.
54. Captarea prin drenuri se aplică de regulă, în cazul unor straturi acvifere cu nivel liber şi cu grosimea între 2 și 5 metri ale stratului de apă. Este recomandat ca adâncimea de poziționare a drenului să nu depășească 10 metri. Alegerea acestei soluții de captare se face numai pe baza unei comparații tehnico-economice cu alte opțiuni, precum captarea prin fântâni sau sonde forate.
55. Captarea izvoarelor se realizează la punctul real de apariție a apei sau amonte de acesta, cu respectarea regimului natural de curgere. Construcția va permite preluarea debitului necesar conform cerințelor de utilizare, iar surplusul de apă, inclusiv debitul ecologic necesar pentru menținerea ecosistemului dependent, va fi evacuat printr-un sistem de prea-plin controlat.
56. Cerințele sanitare la construcția fântânilor și la captarea izvoarelor se respectă în conformitate cu prevederile Regulamentului sanitar privind sistemele mici de alimentare cu apă potabilă, aprobat prin Hotărârea Guvernului nr. 1466/2016.
57. La izvoarele cu debite mai mari de 50 l/s, când condițiile locale permit, se pot prevedea două camere de captare care să funcționeze independent şi alternativ, permițând intervenția şi exploatarea care să nu oprească livrarea apei spre consumatori. Pentru menținerea calității apei se aplică măsuri de protecție împotriva apelor meteorice, de șiroaie, evitându-se stagnarea şi infiltrarea acestora în captare şi, de asemenea, măsuri împotriva inundațiilor. 
58. După analiza integrală a tuturor datelor cuprinse în studiile hidrogeologice întocmite, la proiectarea captărilor de apă prin sonde se ține seama de următoarele recomandări:  
58.1. estimarea resurselor de apă subterană, exploatabile ține cont de toate condițiile hidrogeologice micro regionale și locale; 
58.2.  să se evidențieze toate captările de apă subterană existente în zonă şi să se aprecieze posibilitatea de interferare a acestora cu captarea proiectată; 
58.3.  să se țină seama de existența tuturor factorilor antropici de poluare a acviferelor luate în considerare; 
58.4.  în special, pentru amplasarea captărilor de apă potabilă este bine să se facă pe cât posibil în amonte de localitatea sau industria pe care urmează să o alimenteze. 
59. Valoarea debitului ce se ia în considerare pentru dimensionarea captărilor nu depășește resursa dinamică (debitul maxim exploatabil) a acviferului, corespunzător lungimii frontului de captare proiectat (cu excepția captărilor cu realimentate artificial).
60. Materialele folosite la construcțiile şi instalațiile sistemului de captare se aleg astfel încât să nu se altereze calitatea apei captate din subteran, să nu fie distruse în timp previzibil să fie rezistente la eventuala agresivitate fizico-chimică a apei sau a rocilor (min. 50 ani). 
61. Sistemul de colectare şi pompare a apei din subteran, echipamentul de măsurare şi control, precum şi piesele metalice din interiorul stațiilor de pompare a sondelor/camerele de captarea a izvoarelor, se protejează împotriva coroziunii, sau se realizează din materiale rezistente la coroziune. Fiecare captare de apă se echipează cu dispozitive pentru măsurarea debitului și nivelului. 
62. Proiectarea oricărei construcții de captare a apei subterane se face conform prevederilor din Cod practic în construcții (CP G.03.08) „Proiectarea și construcția sistemelor exterioare de alimentare cu apă potabilă, cu un debit sub 200 m3 /zi, pentru localități de până la 3000 locuitori” aprobat și pus în aplicare prin ordinul Ministrului economiei și infrastructurii nr. 162/2020, precum și alte acte normative din domeniu. Proiectul tehnic pentru construcția captărilor de apă subterană este elaborat și expertizat în conformitate cu Codul urbanismului și construcțiilor nr. 434/2023.
63. Proiectarea sondei se efectuează cu posibilitatea de a măsura debitul, nivelul și prelevarea de probe de apă, precum și efectuarea lucrărilor de intervenție utilizând metode de reabilitare -reparare în dependență de cauza scoaterii din funcțiune a captării de apă.
64. Proiectarea captărilor de apă, se coordonează în mod obligatoriu cu Instituția Publică Administrația Națională „Apele Moldovei”, în calitate de autoritate competentă pentru gestionarea resurselor de apă subterană, conform atribuțiilor stabilite prin Legea apelor nr. 272/2011. Excepție fac fântânile individuale, a căror coordonare se efectuează conform prevederilor din pct. 13 din Regulamentul sanitar privind sistemele mici de alimentare cu apă potabilă aprobat prin Hotărârea Guvernului nr. 1466/2016.
65. Captările de apă se realizează conform proiectului de execuție. Orice abatere de la proiect se justifică și se face cu acordul proiectantului și beneficiarului. Este posibil ca la săparea captărilor de apă pozițiile stratelor acvifere să difere față de cele prevăzute prin proiect și implicit, să fie necesară modificarea intervalelor de adâncime care urmează a fi izolate sau captate, astfel cu acordul proiectantului se modifică construcția captării de apă.
66. Pe baza pompărilor experimentale, se calculează parametrii hidrogeologici reali ai stratului acvifer. Durata minimă a pompărilor experimentale este, de regulă, cuprinsă între 24 și 72 ore și sunt stabilite prin proiect, în funcție de complexitatea hidrogeologică a amplasamentului.
67. Cartea tehnică a construcției captării de apă subterană se întocmește, se completează și se definitivează concomitent cu proiectarea și execuția lucrărilor, înainte de recepția construcției, în conformitate cu prevederile art. 229 și 230 din Codul urbanismului și construcțiilor nr. 434/2023. După recepția construcției, Cartea tehnică se predă titularului dreptului de proprietate sau de utilizare asupra captării, care asigură păstrarea și completarea acesteia pe întreaga durată de existență a construcției.
68. Cartea tehnică a construcției pentru o captare de apă subterană este un document esențial care cuprinde toate informațiile și actele referitoare la proiectarea, execuția, recepția, exploatarea și întreținerea captării de apă subterană, precum și raportul studiilor hidrogeologice definitive și recomandări de exploatare a statului acvifer. Conținutul cărții tehnice a construcției captării de apă subterană este prevăzut în anexa nr. 1 la prezentul Regulament.
69. Cartea tehnică a construcției pentru o captare de apă subterană este utilizată de beneficiar pentru exploatarea corectă a captării, intervenții ulterioare și face parte din documentația necesară solicitării autorizației de mediu pentru folosirea specială a apei subterane. Proprietarul are obligația de a păstra și actualiza documentul pe toată durata existenței construcției pentru captarea apei subterane.
70. După recepția construcției, titularul captării transmite Instituției Publice Administrația Națională „Apele Moldovei” fișa de evidență a captării, întocmită conform anexei nr. 2. Fișa de evidență a captării include și fișa de date sintetice preluată din cartea tehnică, cu informații privind proiectantul, verificatorii de proiect, executantul, dirigintele de șantier, datele de începere și finalizare a lucrărilor, precum și componența comisiei de recepție.
71. Pentru captări de apă cu debit mic până la 0,2 l/s destinate uzului gospodăresc, nu este necesară autorizația de mediu pentru folosire specială a apelor în conformitate cu alin (1) art. 2 din Legea apelor nr. 272/2011. În aceste cazuri, se efectuează doar fișa de evidență a captării, în conformitate cu anexa nr. 2 la prezentul Regulament.
72. Restabilirea cărții tehnice a construcției pentru o captare de apă subterană implică reconstituirea documentației pierdute, incomplete sau deteriorate. Procesul necesită colaborarea dintre instituții și studierea materialelor din arhivă. Se efectuează raportul de expertiză tehnică care prezentă starea actuală a construcției pentru captarea apelor subterane și măsurile necesare de intervenție asupra construcției și a exploatării apelor subterane. Scopul este de a asigura conformitatea legală a construcției captării de apă subterană, trasabilitatea și exploatarea sigură a acesteia. Etapele pentru restabilirea cărții tehnice a construcției pentru o captare de apă subterană sunt următoarele:
72.1 Evaluarea situației actuale. Se identifică documentele existente (ex. acte permisive, planuri de dezvoltare, avize, procese verbale). Se efectuează relevee topografice și profiluri hidrogeologice pentru a confirma starea captării.
72.2 Colaborarea cu specialiști. Se contactează un hidrogeolog sau proiectant atestat pentru întocmirea documentelor. Se efectuează analizele apei într-un laborator acreditat.
72.3 Expertize tehnice. Se realizează teste de pompare experimentală pentru a determina debitul actual și starea captărilor de apă subterană, de către firme specializate în săpare forare a captărilor de apă subterană. Se efectuează operații de intervenție conform anexei nr. 3. Se curăță și se restabilește construcția pentru captarea apelor subterane.
72.4 Întocmirea documentației. Se restabilește planurile, profilurile și caietele de sarcini pe baza datelor noi. Se restabilesc avizele de mediu și sanitare. Se efectuează raportul studiilor hidrogeologice definitive care include instrucțiuni de exploatare și mentenanță a captării de apă precum și delimitarea zonelor de protecție sanitară a captării în conformitate cu prevederile Regulamentului privind zonele de protecție sanitară a prizelor de apa aprobat prin Hotărârea Guvernului nr. 949/2013.
72.5 Validarea și arhivarea. Cartea tehnică a construcției pentru o captare de apă subterană restabilită se depune la Instituția Publică Administrația Națională „Apele Moldovei” pentru verificare. Documentul se păstrează în arhiva proprietarului, actualizându-l conform reglementărilor.
72.6 Obținerea autorizației de mediu pentru folosirea specială a apei de la Agenția de Mediu.
73. Exploatarea apelor subterane se realizează prin aplicarea măsurilor durabile care asigură obținerea cantității și calității necesare de apă conform scopurilor prevăzute de autorizația de mediu pentru folosința specială a apei eliberată în conformitate cu art. 23 din Legea apelor nr. 272/2011.
74. În procesul de exploatare a captărilor de apă din sursele subterane de alimentare cu apă beneficiarul este obligat să respecte prevederile Regulamentului privind exploatarea tehnică a sistemelor și instalațiilor publice de alimentare cu apă și de canalizare (ediția a doua) aprobat prin Ordinul nr.159/331 din 02 iulie 2018.
75. Exploatarea captărilor cu drenuri se realizează pe baza cărții tehnice care conține raportul de exploatare și întreținere specific. Pentru o exploatare optimă, se aplică următoarele măsuri generale: 
75.1. se verifică săptămânal calitatea apei pompate, în cazul în care s-a depistat că apa are nisip se verifică din cămin în cămin unde este o defecțiune la filtrul invers. Dacă se găsește zona cu defecțiune se blochează drenul pe tronsonul cu avarie printr-un dop în canalul din aval al tronsonului. Se reduce debitul drenului, și se modifică și debitul pompelor; 
75.2. se verifică, după ploi abundente în bazin sau secetă prelungită, modul de lucru al drenului prin măsurarea nivelului apei în tuburi și nivelul apei din rezervor/fântână colectoare sau pe deversorul montat la capătul din aval al drenului, precum și debitul pompat. Se poate stabili debitul real al drenului și la necesitate se modifică și debitul pompelor;
75.3. se verifică periodic starea suprafeței perimetrului de protecție (gard, denivelări neobișnuite etc.), precum și ce se întâmplă dincolo de gardul de protecție. Orice activitate anormală este semnalată către Inspectoratul de Protecție a Mediului, analizată, găsită o soluție (folosirea de pesticide, folosirea intensivă de îngrășăminte, accidente cu scăpare de combustibil lichid, depozitarea de gunoaie etc.);
75.4. cel puțin de 2 ori pe an se verifică starea de calitate a apei, prin laboratoare acreditate. Verificări se fac și după ploi abundente, viituri, topirea zăpezii;
75.5. aceste măsuri sunt completate de către administratorul captării, cu măsuri specifice zonei/locației sau funcție de procedurile proprii de exploatare.
76. Exploatarea captărilor din izvoare se realizează pe baza cărții tehnice care conține raportul de exploatare și întreținere specific. În acest sens, trebuise aplicate următoarele măsuri:
76.1 se verifică periodic starea zonei de protecție sanitară; 
76.2 se verifică săptămânal, în primul an, debitul izvorului, apoi lunar sau trimestrial; 
76.3 se verifică periodic calitatea apei (conținutul de nisip, culoare, gust, depuneri, analize chimice etc.) – atât în locația izvorului, cât și în laborator. Calitatea apei se verifică și după ploi abundente, viituri, topirea zăpezii; 
76.4 se verifică dacă apar izvoare lângă construcția existentă. Sunt găsite măsuri pentru dirijarea lor la captările existente sau sunt captate separat.
77. Raportul studiilor hidrogeologice definitive a captării de apă este parte componentă a cărții tehnice a construcției pentru o captare de apă subterană, care conține detaliile tehnologice caracteristice fiecărui tip de captare.
78. Raportul studiilor hidrogeologice definitive a captării de apă ține seama de resursa disponibilă în bazinul hidrogeologic din amonte și să conțină detaliile de execuție a fiecărui captări de apă, construcția captării finale, modul de echipare, pompa cu parametrii de lucru, ultima curbă de pompare a captării, graficul curățirii captării, graficul și condițiile de exploatare ale captării.
79. În cazul sondelor de apă raportul studiilor hidrogeologice definitive țin seama de fenomenele care conduc în timp la uzarea sondelor, având drept consecință diminuarea parțială sau totală a debitului și aplicarea la timp a unor metode de intervenție conform anexei nr. 3. Metodele respective se pot aplica individual sau combinat, în funcție de situația constatată.
80. Captările de apă nu sunt supraexploatare și nu funcționează dincolo de valoarea limită a debitului specificat în raportul studiilor hidrogeologice definitive a captării de apă subterană. Alegerea pompelor și echiparea se face după cunoașterea efectivă a parametrilor fiecărei captări de apă subterană finalizate.
81. Se verifică lunar debitul specific al sondei de apă sau fântânii. Dacă acesta a scăzut semnificativ față de cel determinat la execuție, se procedă la identificarea cauzei conform anexei nr. 3 și se adoptă metoda sau metodele de intervenție corespunzătoare.
82. Pentru identificarea cauzei, se extrage pompa submersibilă și se măsoară adâncimea sondei, după care este indicat să se facă o inspecție cu camera video submersibilă. După intervenție, inspecția cu camera video se repetă.
83. Operațiile de intervenție se efectuează de firme specializate și autorizate pentru astfel de lucrări, cu respectarea normelor de securitate în muncă. Manevrele greșite pot conduce la compromiterea sondei de apă. 
84. Fiecare captare a apelor subterane are zonă de protecție sanitară cu regim sever amenajată în conformitate cu cerințele Regulamentului privind zonele de protecție sanitară a prizelor de apă aprobat prin hotărârea Guvernului nr. 949/2013, chiar dacă apa captată nu este potabilă și este utilizată în alte scopuri.
85. Sondele de exploatare și explorare, cu autorevărsare, se dotează cu instalații de închidere (robinete ş.a.) și cu dispozitive de măsurare a presiunii manometrice.
86. În cazul constatării de către beneficiar a reducerii debitului captării de apă este modificat și debitul de pompare prin micșorarea acestuia.
87. Sondele de apă subterană după darea în exploatare sunt întreținute după următoarele aspecte:
87.1. Verificări în teren pentru controlul integrității găurii de foraj și a protecției sondei împotriva contaminării din surse de la suprafața solului;
87.2. Asigurarea amenajării zonelor de protecție sanitară conform proiectului, precum și respectarea cerințelor sanitare față de activitățile care pot fi întreprinse pe teritoriul acestora;
87.3. Lucrări periodice de întreținere: stația de pompare, pompe, echipamentele de control – măsurare;
87.4. Monitorizarea și înregistrarea debitelor de apă extrase, variații ale nivelului hidrodinamic și hidrostatic;
87.5. Monitorizarea calității apei subterane;
87.6. Operații de intervenție conform anexei nr. 3.
88. Pentru proiecte de alimentări cu apă din sursele subterane pentru irigații, raportul studiilor hidrogeologice definitive a captării de apă cuprinde prevederi specifice ce ține de pretabilitatea și gradul de practicabilitate pentru agricultură, necesarul de apă și a normelor de irigare pentru culturile irigate, volumul anual de apă necesar la sursă, regimul lunar de udare, debite în metri cubi pe secundă și volume în mii metri cubi pe lună, în funcție de numărul udărilor rezultate, analiza de laborator a apei și gradul ei de corespundere la cerințele de irigare. Se precizează alegerea unei tehnologii de irigare cu consum redus de apă și descrierea sistemului de irigare propus.
89. Se stabilesc reguli de exploatare ale acviferului care să asigure sustenabilitatea resursei, adaptând debitul exploatabil la condițiile concrete din amonte de captare. Astfel, în condiții de secetă prelungită și la niveluri cu trend descendent, debitul exploatat este redus corespunzător pentru a nu supraexploata resursa și pentru a nu forța captările de apă subterană, precum și prevenirea colmatării acestora.
90. Limitarea sau interzicerea folosinței apei subterane pentru irigarea terenurilor agricole se face în condițiile stabilite în Regulamentul cu privire la planificarea gestionării secetei, aprobat prin Hotărârea Guvernului nr. 779/2013.

V. CONSERVAREA, LICHIDAREA ȘI REABILITAREA CAPTĂRILOR DE APĂ SUBTERANĂ
91. Efectuarea lucrărilor de lichidare sau conservare a captărilor de apă defecte/abandonate constituie o condiție obligatorie pentru protecția și gestionarea durabilă a apelor subterane, precum și pentru prevenirea utilizării acestor captări  la evacuarea de ape uzate direct în subteran. Lucrările se efectuează conform prevederilor art. 28 alin. (2) lit. l) și art. 31 alin. (6) din Legea apelor nr. 272/2011 și instrucțiunilor tehnice din domeniu.
92. Conservarea, lichidarea și reabilitarea captărilor  apă de subterană se solicită de către titulari/proprietari, în baza unui proiect tehnic elaborat de către un proiectant atestat și se coordonează în mod obligatoriu cu Instituția Publică Administrația Națională „Apele Moldovei” care eliberează acordul coordonării solicitat în conformitate cu anexa nr. 4 la prezentul Regulament. 
93. Titularul captării informează Inspectoratul pentru Protecția Mediului cu privire la data începerii lucrărilor de conservare, lichidare şi reabilitare a captărilor de apă subterană, iar Inspectoratul verifică execuția lucrărilor pe durata desfășurării acestora. Lucrările sunt realizate de firme specializate.
94. Conservarea captărilor de apă se impune în cazul lipsei condițiilor tehnologice necesare punerii în funcție a captărilor și constă în ermetizarea acestora pentru o perioadă determinată, pentru protejarea construcției și menținerea calității și cantității apei subterane pe termen lung. Perioada maximă de conservare este de 20 de ani, iar durata efectivă se stabilește în proiectul tehnic în funcție de motivul pentru care funcționarea captării a fost stopată. 
95. Captările de apă subterană cu destinația de rezervă a unei prize de apă se supun conservării cu scopul protejării captărilor de apă subterană de uzare și contaminare a stratului acvifer. În cazul insuficienței volumului de apă captat prin priza de apă de suprafață sau subterană, captările de apă subterană conservate pot fi reabilitate pentru exploatare. 
96. Structura și componența documentației de proiect pentru conservarea captărilor de apă include următoarele secțiuni:
96.1. Notă explicativă care conține cauzele și motivația pentru care se solicita trecerea în conservare;
96.2. Localizarea captării de apă (localitate, coordonatele Moldreff99), perioada în care a fost construită captarea, coordonarea efectuării lucrărilor de construcție a captării (acolo unde aceste date există),  denumirea firmei care a executat lucrările de construcție, limitele geologice traversate și construcția captării, actul de tubaj și deviația, atât cele proiectate, cât și cele realizate, rezultatele pompărilor experimentale, istoricul exploatării;
96.3. Soluții tehnologice și tehnice pentru conservare, echipamentele instalate în construcția captării apei. Procedura și programul de organizare a lucrărilor de conservare, cu precizarea perioadei pentru care se solicită conservarea;
96.4. Măsuri pentru protecția subsolului și a mediului;
96.5. Anexe - grafice (fragmente de hărți structurale, diagrafii geofizice, etc.);
96.6. Deviz de cheltuieli.
97. În cazul conservării captărilor de apă subterană pentru perioade îndelungate sunt efectuate următoarele lucrări:
97.1 extragerea țevilor de ridicare a apei şi a pompei submersibile;
97.2 spălarea trunchiului captării de apă prin curățarea intervalului perforat;
97.3  verificarea integrității coloanelor (țevilor tubate) și a spațiului inelar, prin confirmarea etanșeității și absenței fisurilor sau deplasărilor coloanelor și a fisurilor din cimentul spațiului inelar. ;
97.4 umplerea coloanei de țevi (partea superioară) a captării de apă cu soluție neutră, pentru a preveni oxidarea țevilor.
98. În cazul în care conservarea captărilor de apă, dintr-un motiv sau altul, a depășit perioadele de timp prevăzute în proiect tehnic sau a depășit 20 ani și, conform concluziilor unei evaluări precum că există o amenințare reală de poluare a zonei de amplasate a captării, la cererea  Instituției Publice Administrația Națională „Apele Moldovei” și a Inspectoratului de Protecția Mediului, proprietarul captării este obligat să elaboreze și să implementeze măsuri suplimentare de siguranță pentru a elimina riscul de poluare sau să lichideze captarea în modul stabilit de prezentul Regulament.
99. La finalizarea lucrărilor de conservare, titularul prezintă Instituției Publice Administrația Națională „Apele Moldovei” actul de conservare a captării, elaborat conform anexei nr. 5 la prezentul Regulament.”. 
100. Lichidarea captărilor de apă subterană se efectuează pentru prevenirea riscurilor asupra mediului și sănătății publice, atunci când apar contaminarea acviferelor ca urmare a accidentelor sau a avariilor ireversibile, degradarea semnificativă a calității apelor subterane, diminuarea semnificativă a debitului specific, opțiunea pentru utilizarea altor surse de apă brută sau imposibilitatea reabilitării captării.
101. Captările de apă subterană deteriorate, care nu mai pot fi exploatate în condiții economice, precum și cele care se încadrează în prevederile art. 28 alin. (2) lit. l) și art. 31 alin. (6) din Legea apelor nr. 272/2011, sunt lichidate și casate conform legislației din domeniu.
102. Descrierea lucrărilor necesare pentru lichidarea captărilor de apă subterană include o scurtă prezentare a succesiunii operațiilor care sunt efectuate și precizarea datelor care sunt consemnate în cursul efectuării acestor lucrări. Este interzisă introducerea de materiale izolatoare în dreptul filtrelor, pentru a nu împiedica curgerea naturală a apei subterane. 
103. Structura și componența documentației de proiect pentru lichidarea captărilor de apă subterană include următoarele secțiuni:
103.1. Notă explicativă care conține motivația și justificarea pentru care se solicită lichidarea;
103.2. Localizarea captării de apă (localitate, coordonatele Moldreff99), perioada în care a fost construită captarea, coordonarea efectuării lucrărilor de construcție a captării (acolo unde aceste date există),  denumirea firmei care a executat lucrările de construcție, limitele geologice traversate și construcția captării, actul de tubaj și deviația, atât cele proiectate, cât și cele realizate, rezultatele pompărilor experimentale, istoricul exploatării;
103.3. Soluții tehnologice și tehnice pentru lichidare, echipamentele instalate în construcția captării apei. Procedura și programul de organizare a lucrărilor de lichidare a captărilor ;
103.4. Măsuri pentru protecția subsolului și a mediului;
103.5. Anexe - grafice (fragmente de hărți structurale, diagrafii geofizice, etc.);
103.6. Deviz de cheltuieli.
104. După lichidarea captărilor de apă subterană se prezintă Instituției Publice Administrația Națională „Apele Moldovei” actul de lichidare a captării, elaborat conform anexei nr. 6 la prezentul Regulament. Definitivarea lucrărilor de lichidare nu va depăși 6 luni de la obținerea acordului de lichidare. În cazuri justificate, precum amplasarea în terenuri izolate sau existența unor condiții obiective care împiedică respectarea termenului, perioada de finalizare poate fi extinsă de către autoritatea competentă, la solicitarea titularului.
105. Sondele de apă de explorare, care și-au îndeplinit funcțiile de studiere a subsolului, pot fi reutilizate pentru extragerea apei subterane după reabilitare sau reparare, dacă construcția acestora permite exploatarea în siguranță. Reutilizarea se admite numai în baza unei expertize tehnice și a studiului hidrogeologic, care să confirme compatibilitatea constructivă a sondei cu scopul de exploatare. Reabilitarea – repararea captărilor de apă subterană poate fi cerută de către titulari pe baza unui proiect tehnic, efectuat de către un proiectant atestat. 
106. Structura și componența documentației de proiect pentru reabilitarea - repararea captărilor de apă include următoarele secțiuni:
106.1. Notă explicativă care conține cauzele și motivația pentru care se solicita reabilitarea – repararea captării de apă subterană;
106.2. Localizarea captării de apă (localitate, coordonatele Moldreff99), perioada în care a fost construită captarea, coordonarea efectuării lucrărilor de construcție a captării (acolo unde aceste date există),  denumirea firmei care a executat lucrările de construcție, limitele geologice traversate și construcția captării, actul de tubaj și deviația, atât cele proiectate, cât și cele realizate, rezultatele pompărilor experimentale, istoricul exploatării;
106.3. Procedura de organizare a lucrărilor de reabilitarea - reparare a captărilor și programul lucrărilor de reabilitare - reparare;
106.4. Măsuri pentru protecția subsolului și a mediului;
106.5. Amenajarea zonelor de protecție sanitară a captărilor de apă subterană;
106.6. Anexe - grafice (fragmente de hărți structurale, diagrafii geofizice, etc.);
106.7. Deviz de cheltuieli.
107. Lucrările pentru conservare,  lichidarea și reabilitarea captărilor  apă de subterană se efectuează respectând cerințele instrucțiunilor tehnice în vigoare.
108. Lucrările necesare pentru reabilitarea – repararea captărilor de apă subterană depind de natura lucrărilor executate anterior şi presupun următoarele operațiuni obligatorii:
108.1.  spălarea dopurilor de nisip, extragerea dopurilor mecanice, frezarea dopurilor de ciment până la baza intervalului de interes; 
108.2.  perforare, reperforare, testare, tratamente de stimulare pe intervalele de interes; 
108.3.  echiparea captării pentru o nouă utilizare.
109.  Repunerea în funcțiune a captării de apă subterană se efectuează cu respectarea condiției ca pompa să nu extragă, în niciun moment, un debit mai mare decât debitul de calcul stabilit prin pompările experimentale.

VI. REALIMENTAREA CORPURILOR DE APĂ SUBTERANĂ

110.  Rezervele de ape subterane pot fi refăcute sau suplimentate prin lucrări de realimentare artificială, efectuate pe baza studiilor hidrogeologice, utilizând apă provenind din surse de suprafață sau subterane care respectă cerințele de calitate stabilite în Regulamentul privind cerințele de calitate a apelor subterane, aprobat prin Hotărârea Guvernului nr. 931/2013, cu condiția ca aceste lucrări să nu afecteze realizarea obiectivelor de mediu, atât pentru sursa utilizată, cât și pentru corpul de apă subterană realimentat. 
111. În cazul realimentării sau sporirii artificiale a corpurilor de apă subterane, inițiatorul activității trebuie să supună activitatea procedurii de evaluare a impactului asupra mediului, conform prevederilor art. 9 și art. 10 din Legea nr. 86/2014 privind evaluarea impactului asupra mediului. 
112. Evacuarea directă a poluanților în apele subterane este interzisă, cu excepția cazurilor prevăzute la pct. 113–120. Admiterea acestor evacuări se face exclusiv pe baza unor studii tehnico-științifice detaliate, cu condiția de a nu compromite atingerea obiectivelor de mediu stabilite în Regulamentul privind cerințele de calitate a apelor subterane, aprobat prin Hotărârea Guvernului nr. 931/2013, pentru respectivul corp de apă subterană. Activitățile respective se supun obligatoriu procedurii de evaluare a impactului asupra mediului, în conformitate cu art. 9 și 10 din Legea nr. 86/2014 privind evaluarea impactului asupra mediului.
113. Se permite reinjectarea în același acvifer a apei utilizate în scopuri geotermale cu respectarea condițiilor tehnice fără afectarea altor corpuri de apă.
114. Injectarea apelor care conțin substanțe rezultate din activitățile de explorare și extracție a hidrocarburilor sau din activități miniere, precum și injectarea apelor din considerente tehnice, se realizează exclusiv în straturi de mare adâncime, în formațiunile geologice din care s-au extras hidrocarburi sau alte substanțe ori în formațiuni geologice permanent improprii pentru alte utilizări. Această activitate se efectuează numai pe baza studiilor hidrogeologice detaliate, a măsurilor tehnice speciale și după evaluarea impactului asupra mediului, iar apa injectată conține exclusiv substanțele rezultate din activitățile respective. 
115. Apele subterane pompate din mine și cariere sau care provin din activități de construcții sau de întreținere a lucrărilor de inginerie civilă pot fi evacuate în cursuri de apă, numai după epurarea lor corespunzătoare cu cerințele Regulamentului privind condițiile de deversare a apelor uzate în corpurile de apă aprobat prin Hotărârea Guvernului nr. 802/2013
116. Gazul natural sau gazul petrol lichefiat se poate injecta în formațiuni geologice în scopul depozitării care, din motive naturale, sunt permanent improprii pentru alte folosințe, doar pe baza studiilor tehnico-științifice, a măsurilor speciale și a evaluării impactului asupra mediului, cu condiția de a nu afecta calitatea apei subterane și de a respecta prevederile aplicabile ale legislației naționale în domeniul protecției resurselor de apă.
117. Se permite injectarea de fluxuri de dioxid de carbon în scopul stocării în formațiuni geologice care, din motive naturale, sunt permanent improprii pentru alte scopuri, cu condiția prevenirii oricărui pericol prezent sau viitor de deteriorare a calității apei subterane, precum și cu condiția ca o astfel de injectare să se efectueze potrivit prevederilor legislației specifice privind stocarea geologică a dioxidului de carbon.
118. În cazul existenței unei cerințe stringente  pentru asigurarea alimentării cu gaz natural sau gaz petrol lichefiat, injectarea acestora în alte formațiuni geologice decât cele prevăzute la pct. 116 se permite numai pe baza studiilor tehnico-științifice, a măsurilor speciale și a evaluării impactului asupra mediului, cu condiția prevenirii oricărui pericol pentru calitatea apei subterane cu condiția de a nu afecta calitatea apei subterane și de a respecta prevederile aplicabile ale legislației naționale în domeniul protecției resurselor de apă.
119.  Lucrările de construcții, inginerie civilă și clădiri, precum şi alte activități similare pe teren sau în teren care intră în contact cu stratele acvifere se permit numai dacă sunt efectuate în conformitate cu normele tehnice generale obligatorii, studiile tehnico-științifice și măsurile speciale care asigură protecția calității apei subterane și a regimului hidrodinamic al acesteia. 
120. Se permite injectarea de cantități mici de substanțe în scopuri științifice, de caracterizare, protecție sau remediere a corpurilor de apă subterană, strict în limita necesară, cu condiția ca studiile tehnico-științifice să demonstreze că intervenția nu afectează calitatea apei destinată consumului uman și să fie adoptate măsuri care asigură protecția ecosistemului acvifer și menținerea capacității naturale de autodepurare
VII PROTECŢIA APELOR SUBTERANE
121. Apele subterane utilizate pentru captarea apei în scopul potabilizării, se protejează pentru evitarea deteriorării calității acestora, pentru a reduce nivelul de tratare în procesul de producere a apei potabile, în vederea menținerii parametrilor de calitate prevăzuți în Legea nr. 182/2019 privind calitatea apei potabile, precum şi pentru îndeplinirea obiectivelor de mediu pentru corpurile de apă subterană stabilite în Regulamentul cu privire la cerințele de calitate a apelor subterane aprobat prin Hotărârea Guvernului nr. 931/2013.
122. În jurul surselor, captărilor și instalațiilor de alimentare cu apă subterană se instituie zone de protecție sanitară cu regim sever, cu regim de restricții, precum şi perimetre cu regim de observație pentru protecția hidrogeologică. Delimitarea zonele de protecție sanitară a corpurilor de apă subterană respective se efectuează în conformitate cu cerințele Regulamentului privind zonele de protecție sanitară a prizelor de apă aprobat prin hotărârea Guvernului nr. 949/2013.
123. Apele subterane utilizate pentru captarea apei destinate consumului uman, care furnizează în medie între 10 și 100 m3/zi, se monitorizează în conformitate cu prevederile Regulamentului privind monitorizarea şi evidența sistematică a stării apelor de suprafață şi a apelor subterane aprobat prin hotărârea Guvernului nr. 932/2013 și cu cerințele Regulamentului sanitar privind supravegherea și monitorizarea calității apei potabile aprobat prin Hotărârea de guvern nr. 651/2023. 
124. Pentru dimensionarea zonelor de protecție sanitară a captărilor de apă subterană se iau în considerare următoarele criterii: 
124.1. capacitatea de purificare asigurată de formaţiunile geologice amplasate deasupra stratului acvifer; 
124.2. extinderea zonei de protecție sanitară pe toată aria în care se înregistrează scăderi ale nivelurilor apelor subterane  în timpul exploatării frontului de captare; 
124.3. viteza reală de curgere în acvifer; 
124.4. mărimea în plan a bazinului de recepţie rezultată din calcule hidrodinamice;
124.5. condițiile la limită ale acviferului; 
124.6. natura şi poziția sursei potențiale de poluare, dacă aceasta există în zona captării; 
124.7. pentru captări importante sunt făcute estimări pe baza simulărilor pe modele matematice.
125. Pentru dimensionarea zonelor de protecție sanitară cu regim sever şi la cea cu regim de restricții, în cazul captării de apă potabilă, se utilizează, de regulă, controlul timpului de tranzit al unei particule de apă hidrodinamice active, presupusă contaminată, care s-ar infiltra, de la limita acestei zone până la locul de captare a apei.
126. Distanţa de protecţie sanitară a aducţiunilor poate fi micşorată până la 10 m numai în cazul captărilor temporare sau de uz gospodăresc și doar dacă traseele aducţiunilor se situează în amonte de zona impurificată. Se consideră amonte și aval în raport atât cu direcţia de curgere a curentului de apă subteran, cât şi cu direcţia de şiroire a apelor meteorice.
127. Pentru asigurarea folosirii raţionale și a protecţiei resurselor de apă împotriva supraexploatării şi modificării calităţilor naturale organoleptice, fizico-chimice, biologice și bacteriologice, proiectantul prevede echiparea captărilor de apă subterană cu tuburi pentru efectuarea măsurilor de control și observaţie, precum și robinete pentru prelevarea probelor de apă.
128. Deținătorul/proprietarul lucrărilor de captare de apă subterană efectuează un program de observații şi măsurători privind evoluția nivelurilor apelor subterane lunar şi a calităţii acestora semestrial, transmiţând aceste date către Instituția Publică Administrația Națională „Apele Moldovei”.
129. Pentru a realiza obiectivul de prevenire sau limitare a aportului de poluanți în apele subterane și prevenirea deteriorării stării tuturor corpurilor de apă subterane, fiecare program de măsuri a Planului de gestionare a districtului bazinului hidrografic include:
129.1. Măsuri obligatorii pentru prevenirea evacuărilor în apele subterane ale oricăror substanţe periculoase, fără a aduce atingere prevederilor pct. 130 și 131. Identificarea acestor substanţe, se realizează prin studii hidrogeochimice, care includ, în mod special, substanţele periculoase care aparţin familiilor sau grupurilor de poluanţi prevăzute la pct. 1-6 din anexa nr. 7, precum și substanţele care aparţin familiilor sau grupurilor de poluanţi prevăzute la pct. 7-9 din anexa menţionată, atunci când acestea sunt considerate periculoase;
129.2. Măsuri obligatorii pentru limitarea evacuărilor în apele subterane ale poluanţilor enumeraţi în anexa nr. 7 care nu sunt consideraţi periculoşi, precum şi ale celorlalţi poluanţi nepericuloşi care nu sunt enumeraţi în anexa menţionată, dar care prezintă un risc real ori potenţial de poluare, astfel încât aceste evacuări să nu conducă la deteriorare sau la tendinţe crescătoare semnificative și durabile ale concentraţiilor poluanţilor în apele subterane. Aceste măsuri ţin seama, cel puţin, de cele mai bune practici stabilite, inclusiv de cele mai bune practici de mediu şi de cele mai bune tehnici disponibile prevăzute în legislația în domeniul protecției mediului.
130. Cu scopul de a stabili măsurile prevăzute la pct. 129 subpct. 129.1. sau 129.2, autoritatea responsabilă din domeniul mediului include obligatoriu în lista temelor de cercetare-dezvoltare finanţate anual de la bugetul de stat sau alte surse, studii hidrogeochimice care să permită identificarea circumstanțelor în care poluanţii enumeraţi în anexa nr. 7, în special metalele esenţiale și compuşii acestora menţionaţi la pct. 7 din aceeași anexă, sunt considerați periculoși sau nepericuloși.
131. Evacuările de poluanți provenind din surse difuze de poluare care au un impact asupra stării chimice a apelor subterane sunt luate în considerare de fiecare dată când acest lucru este posibil din punct de vedere tehnic.
132. Fără a aduce atingere cerințelor mai stricte stabilite de legislaţia din domeniu, Agenția de Mediu în colaborare cu Instituția Publică Administrația Națională „Apele Moldovei” și în coordonare cu Ministerul Mediului poate excepta de la măsurile prevăzute la pct. 129 evacuările de poluanți care:
132.1. reprezintă rezultatul evacuărilor directe potrivit prevederilor specificate la pct. 112 – 120 desfășurate conform normelor tehnice obligatorii și condițiilor specifice stabilite prin evaluarea impactului asupra mediului, exclusiv pe baza unor studii tehnico-științifice detaliate;  
132.2. se efectuează într-o cantitate şi o concentraţie atât de mică încât să fie înlăturat orice pericol prezent sau viitor de deteriorare a calităţii apelor subterane receptoare;
132.3. au drept cauzăunor accidente sau circumstanţe excepţionale datorate unor cauze naturale care nu au putut fi prevăzute, evitate ori atenuate în mod rezonabil;
132.4. sunt rezultatul unei realimentări sau al unei sporiri artificiale a corpurilor de ape subterane  recunoscut numai dacă activitatea a fost supusă procedurii de evaluare a impactului asupra mediului, în conformitate cu art. 9 și art. 10 din Legea nr. 86/2014 privind evaluarea impactului asupra mediului.
132.5. nu pot fi evitate sau limitate din punct de vedere tehnic fără a recurge la:
132.5.1. măsuri care ar spori riscurile pentru sănătatea oamenilor sau pentru calitatea mediului în ansamblu; sau
132.5.2. măsuri cu un cost disproporționat, menite să îndepărteze cantităţi de poluanţi din solul sau din subsolul contaminat ori să controleze infiltrarea acestora în solul sau în subsolul în cauză;
132.6. reprezintă rezultatul unor intervenții în apele de suprafaţă, inclusiv pentru atenuarea efectelor inundaţiilor şi ale secetelor şi să asigure gestionarea apei şi a cursurilor de apă, inclusiv la nivel internaţional. Aceste activităţi, inclusiv excavarea, dragarea, reamplasarea și depunerea de sedimente în apele de suprafaţă, se desfăşoară în conformitate cu legislaţia specifică şi, după caz, cu permisele și autorizaţiile eliberate pe baza acestor norme, cu condiţia ca evacuările în cauză să nu compromită realizarea obiectivelor de mediu stabilite pentru corpurile de apă subterană stabilite în Regulamentul cu privire la cerințele de calitate a apelor subterane aprobat prin Hotărârea Guvernului nr. 931/2013.
133. Exceptările prevăzute la pct. 132 se acordă numai atunci când autoritatea responsabilă de gestionarea apelor subterane, a constatat că se efectuează o monitorizare eficientă a corpurilor de apă subterană vizate, în conformitate cu prevederile Regulamentului privind monitorizarea şi evidența sistematică a stării apelor de suprafață şi a apelor subterane aprobat prin hotărârea Guvernului nr. 932/2013, sau o altă monitorizare corespunzătoare.
134. Autoritatea de implementare în colaborare cu instituțiile implicate în gestionarea și monitorizarea apelor subterane, la nivel național, întocmește o evidență publică a exceptărilor menționate la pct.132, detaliată pe tipul evacuărilor şi pe districte de bazin, pe care îl actualizează anual şi îl transmite Ministerului Mediului, fiind accesibilă societății civile pentru control și transparență.
135. La planificarea şi la realizarea unor activităţi, cum sunt mineritul de suprafaţă, derivaţiile hidrotehnice sau alte lucrări cu impact major, beneficiarul este obligat să efectueze un studiu hidrogeologic preliminar și să prevadă măsuri de refacere a alimentărilor cu apă și de protecție împotriva inundațiilor, în conformitate cu concluziile studiului.
136. Lucrările și instalaţiile de captare a apei sunt apărate împotriva inundaţiilor prin lucrări specifice, conform normelor tehnice din domeniu. În cazul captărilor amplasate pe maluri,, întreaga arie aferentă zonei de protecţie sanitară cu regim sever este îndiguită, cu respectarea normelor tehnice specifice și recomandările studiului hidrogeologic definitiv
137. Supravegherea modificărilor regimului cantitativ și calitativ al apelor subterane în perimetrele II și III ale zonelor de protecție sanitară a captărilor se realizează prin reţeaua hidrogeologică naţională de monitorizare a apelor subterane.
138. Pentru captările de apă subterană aflate în funcțiune, pentru care nu s-au instituit zone de protecție sanitară, acestea se delimitează, amenajează și întrețin în baza unui proiect tehnic elaborat de către un proiectant atestat, în conformitate cu prevederile Regulamentului privind zonele de protecție sanitară a prizelor de apa aprobat prin Hotărârea Guvernului nr. 949/2013, în termen de 2 ani de la intrarea în vigoare a prezentului regulament.

VIII RESPONSABILITĂŢI
139. Persoanele fizice şi juridice, indiferent de forma organizatorico-juridică şi tipul de proprietate, care exploatează apele subterane, sunt obligate să respecte prevederile prezentului Regulament şi ale legislaţiei din domeniul apelor. Nerespectarea acestora atrage aplicarea sancțiunilor prevăzute la art. 58 din Legea apelor nr. 272/2011.
140. Perimetrele zonelor de protecție sanitară pot fi revizuite în cazul modificării condițiilor de exploatare a captărilor de apă sau în situațiile în care, din cauze neprevăzute, acestea nu asigură protecția necesară. La solicitarea Inspectoratului pentru Protecția Mediului, titularul sau proprietarul captării de apă subterană este obligat să întreprindă măsuri de redimensionare a zonelor de protecție sanitară.
141. Anual se face o revizie generală a stației de pompare pentru constatarea stării echipamentelor, a parametrilor de funcționare, a indicatorilor de performanță. Stația de pompare este menținută astfel încât să fie curată, igienizată, iar elementele exterioare (inclusiv suprafețele metalice sau din beton) să fie menținute în stare bună, inclusiv prin revopsire periodică, după necesitate.
142. Titularul sau proprietarul captării de apă subterană are obligația de a asigura igienizarea, întreținerea și menținerea unui mediu salubru în zonele de protecție sanitară, în special în perimetrul I, delimitate conform proiectului tehnic și în conformitate cu prevederile Regulamentului privind zonele de protecție sanitară a prizelor de apă, aprobat prin Hotărârea Guvernului nr. 949/2013.





Anexa nr. 1
la Regulamentul cu privire la studierea, 
exploatarea și protecția apelor subterane

CARTEA TEHNICĂ A CONSTRUCȚIEI PENTRU CAPTAREA APELOR SUBTERANE

1. Cartea tehnică a construcţiei este ansamblul documentelor tehnice referitoare la proiectarea, execuţia, recepţia, exploatarea şi urmărirea comportării în exploatare a construcţiei şi instalaţiilor aferente acesteia, cuprinzând toate datele, documentele şi evidenţele necesare pentru identificarea şi determinarea stării tehnice (fizice) a construcţiei respective şi a evoluţiei acesteia în timp. Documentația de bază a Cărții tehnice a construcției este formată din 4 capitole (A, B, C și D) care conțin următoarea documentație tehnică:
1.1 Capitolul A – Documentația de proiect a construcției care conține documentație tehnică în conformitate cu art. 232 din Codul urbanismului și construcțiilor nr. 434/2023;
1.2 Capitolul B – Documentația privind execuția construcției care conține documentație tehnică în conformitate cu art. 233 din Codul urbanismului și construcțiilor nr. 434/2023;
1.3 Capitolul C – Documentația privind recepția construcției care conține documentație tehnică în conformitate cu art. 234 din Codul urbanismului și construcțiilor nr. 434/2023;
1.4 Capitolul D – Documentația privind exploatarea, întreținerea, repararea și urmărirea comportării în exploatare a construcției care conține documentație tehnică în conformitate cu art. 235 din Codul urbanismului și construcțiilor nr. 434/2023.
2. Capitolul D a Cărții tehnice a construcției pentru o captare de apă subterană se completează cu următoarele documente tehnice:
2.1 Raportul studiilor hidrogeologice definitive care cuprinde instrucțiuni de exploatare și întreținere a captărilor de apă precum și exploatarea apelor subterane. Prevederi ale proiectantului privind funcționarea și mentenanța sistemului (ex. curățarea captărilor de apă subterană, verificarea filtrelor automate sau a stațiilor de tratare). Delimitarea și amenajarea zonelor de protecție sanitară a captărilor de apă subterană, marcaje și măsuri de prevenire a poluării (ex. împrejmuirea zonei de protecție sanitară cu regim sever).
2.2 Sistem de monitorizare. Descrierea sistemelor de măsurare a debitului și calității apei (ex. contoare conforme metrologic, foraje hidrogeologice de monitorizare sau țeavă specială pentru monitorizarea nivelului apelor subterane). Referatul cu concluziile anuale și finale asupra rezultatelor urmăririi. Înregistrează impactul unor evenimente naturale (ex. inundații, secetă) și măsurile de remediere.
2.3 Documentația de urmărire a comportării în timp: Include rapoarte anuale privind starea captării și eventuale intervenții (ex. remedierea colmatării captărilor de apă subterană).
3. Centralizatorul Cărții tehnice a construcției conține:
3.1 fișa de date sintetice privind construcția, conform modelului prevăzut în anexa nr. 9 din Codul urbanismului și construcției nr. 434/2023;
3.2 borderoul general al dosarelor documentației de bază și copiile borderourilor, inclusiv cuprinsul fiecărui dosar în parte pentru capitolele A, B, C și D;
3.3 jurnalul evenimentelor în timpul exploatării, conform modelului prevăzut în anexa nr. 9 din Codul urbanismului și construcției nr. 434/2023.

Anexa nr. 2
la Regulamentul cu privire la studierea, 
exploatarea și protecția apelor subterane

MINISTERUL MEDIULUI AL REPUBLICII MOLDOVA
INSTITUȚIA PUBLICĂ ADMINISTRAȚIA NAȚIONALĂ „APELE MOLDOVEI”

La fișa de evidență a captării se anexează și fișa de date sintetice a construcției, elaborată conform modelului prevăzut în anexa nr. 9 din Codul urbanismului și construcției nr. 434/2023.

Fișa de evidență a captării apelor subterane Nr._______ nr. cadastral a terenului_______

1. Republica Moldova, raionul  _____________________________________________________
2. Locul  amplasării captării  _________________________________________________________
                                                            (poziţia administrativă şi geografică) 
3. Nomenclatura hărţii topografice cu scara 1:200 000 _______________________
4. Beneficiar ____________________________________
5. Coordonatele Moldreff99: X ______ Y ________
6. Cota absolută a gurii captării de apă subterană__________________________________
7. Scopul forării  captării de apă subterană _______________________________________________
8. Denumirea organizaţiei care a efectuat lucrările de forare/săpare şi anul executării lucrărilor____________________________________________________________
9. Autorul şi denumirea raportului studiilor hidrogeologice (sau altor documente)  în baza căruia a fost completată fişa de evidență _______________________________________________
10. Locul păstrării documentului în baza căruia a fost completată fişa de evidenţă ___________________________________________________________________
11. Adâncimea captării în metri ___________________________________________________________________
12.  Construcția şi utilajul 
___________________________________________________________________
13. Debitul în l/sec (numărător), scăderea nivelului în metri (numitor), debitul specific, în l/sec, data efectuării pompărilor experimentale 
_________________________________________________________________

14. Secţiunea geologică şi date despre stratul acvifer

	Nr.
d/o

	Descrierea litologică 

	Indicii geologici
	Adâncimea  de situare a acoperişului, m
	Adâncimea de situare a culcuşului stratului, m
	Numărul consecutiv al orizontului acvifer 

	Adâncimea orizontului acvifer
(în metri)
	Adâncimea
de situare a  nivelului apei, m
	
Nivelul
stabilit, m

	


	
	
	
	
	
	
	
	



15. Calitatea apei: 
a) proprietăţile fizice__________________________________________________
___________________________________________________________________

b) analiza chimică
	Numărul şi indicii geologici
ai stratului acvifer

	Data  prelevării probei, adâncimea prelevării probei, m
	Reziduu sec solubil total, mg/l

	Duritatea totală min,
grade germane
	Compuşii chimici principali, mg/l
	Formula ionilor şi informaţii suplimentare

	
	
	
	
	Сl-
	SО42-
	HСО3-
	Ca2+
	Mg2+
	Na++K+
	

	
	 
	 
	 
	 
	 
	 
	 
	 
	 
	 



c) Analiza bacteriologică_____________________________________________

16.  Date suplimentare ________________________________________________


Data îndeplinirii fişei   "____" _________ 20___ .

Fişa de evidenţă a fost  completată  ____________________________________
(numele, prenumele, semnătura)

A verificat  _________________________________________
                                 (numele, prenumele, semnătura)




Anexa nr. 3
la Regulamentul cu privire la studierea, exploatarea și protecția apelor subterane
Tabelul 1. 
Metode de intervenție la captările de apă subterană, în special la sondele de apă
	Cauze determinate de condițiile de
exploatare
	Tipul fenomenului
	Cauze posibile de apariție a fenomenului
	Metoda de intervențe

	

Independente
	
Natural
	Scăderea nivelului apei subterane în
condiții de secetă prelungită
	Redimensionarea debitului de
exploatare

	
	
	Seism
	Recondiționarea sau casarea și
reforarea

	
	Uman
	Supraevaluarea resursei exploatabile Exploatarea altor sonde în apropiere
	Administrative, juridice

	























Dependente
	
Colmatarea filtrului și a zonei învecinate
	Subdimensionarea coroanei filtrante și a fantelor filtrului
	Dificil de recondiționat. Se pot aplica spălarea cu jet sub presiune și deznisiparea în sistem aer-lift. Redimensiona- rea debitului de exploatare

	
	
	Viteză de admisie a apei în sondă mare care conduce la antrenarea particulelor fine (exploatare incorectă, cu debite prea mari)
	

	
	








Înnisiparea
	Supradimensionarea coroanei filtrante și a
fantelor filtrului
	Denisipare. Redimensionare
debit de exploatare

	
	
	Filtru spart sau corodat (la filtrele metalice)
	Dublarea filtrului prin lansarea unui liner sau refacerea
sondei

	
	
	Defecțiuni la îmbinările coloanelor de
exploatare
	Dublarea coloanei cu liner sau
refacerea sondei

	
	
	Coroana filtrantă nu este continua (podirea pietrișului)
	Denisipare, redimensionare debit de exploatare. Dacă nu dau rezultate se dublează
filtrul sau se reface sonda

	
	
	Deznisipare incorect realizată la execuția sondei
	Denisipare, tratare cu
polifosfați dacă fantele sunt înfundate cu noroi de foraj

	
	
	Nerespectarea debitului de exploatare
	Denisipare

	
	
	Șocuri hidraulice puternice la pornirile/opririle frecvente ale pompelor submersibile la sondele cu denivelări mari
	Denisipare, echiparea pompei cu convertizor de frecvență
astfel ca debitul de exploatare să nu fie atins instantaneu.

	
	Coroziunea- la sondele cu filtre din oțel,
care favorizează electroliza
	Captarea de ape bogate în CO2 liber, prezența curenților subterani vagabonzi
	Deznisipare și dublarea/înlocuirea filtrului sau resăparea sondei

	
	

Încrustarea- la sondele echipate cu coloană de exploatare din oțel oxidabil, depuneri de
carbonați, săruri pe filtre și în rocile înconjurătoare
	Curgere turbulentă datorită nerespectării debitului de exploatare favorizată și de
prezența bicarbonaților dizolvați în apă
	Denisipare și acidizare

	
	
	Denivelări mari în acvifere cu apă cu compoziție chimică instabilă, în condițiile
unei exploatări corecte
	Acidizări profilactice

	
	
	Prezența bacteriilor feruginoase
	Acidizare sau periaj, tratare cu
soluție pe bază de clor și denisipare

	
	
	Captarea de strate cu ape cu compoziții chimice diferite, sau schimbarea compoziției chimice a apei infiltrate prin malul sursei de apă de suprafață (compoziție cu caracter instabil) ca
urmare a schimbării chimismului apei de suprafață
	Acidizare, denisipare

	
	Blocajul mecanic al filtrului
	Piese, obiecte scăpate în sondă/fântână care obturează circulația apei către sorbul pompei
	Extracție și denisipare





Anexa nr. 4
la Regulamentul cu privire la studierea, 
exploatarea și protecția apelor subterane

MINISTERUL MEDIULUI AL REPUBLICII MOLDOVA
INSTITUȚIA PUBLICĂ ADMINISTRAȚIA NAȚIONALĂ „APELE MOLDOVEI”

ACORD DE COORDONARE A CONSERVĂRII CAPTĂRII DE APĂ SUBTERANĂ 
NR. _________
 Obiect: acord de conservare a captării de  apă subterană _____________, raionul __________, numărul cadastral al terenului _____________.
I. Din examinarea proiectului tehnic au rezultat următoarele: 
 1. date despre construcția captării de apă subterană: 
 - perioada în care a fost construită captarea, de către cine; 
 - construcţia captării; 
 - limite geologice; 
 2. date despre probele de producţie/exploatare: 
 - obiectivele productive; 
 3. cauzele şi motivaţia care au condus la conservarea captării; 
 4. perioada pentru care se acordă trecerea în conservare. 
 II. Acord 
 În urma analizării proiectului tehnic de conservare şi în conformitate cu legislaţia în vigoare, IPAN „Apele Moldovei” emite acordul de executare a lucrărilor de conservare a captării de  apă subterană_____________,
Eventualele modificări ale prevederilor acordului de conservare eliberat sunt efectuate numai cu aprobarea Instituției Publice Administrația Națională „Apele Moldovei”. 
 Director,  _____________

MINISTERUL MEDIULUI AL REPUBLICII MOLDOVA
INSTITUȚIA PUBLICĂ ADMINISTRAȚIA NAȚIONALĂ „APELE MOLDOVEI”

ACORD DE COORDONARE A LICHIDĂRII CAPTĂRII DE APĂ SUBTERANĂ 
NR. _________
 Obiect: acord de lichidare a captării de  apă subterană _____________, raionul _____________, numărul cadastral al terenului _____________.
I. Din examinarea proiectului tehnic au rezultat următoarele: 
 1. date despre construcția captării de apă subterană: 
 - perioada în care a fost construită, de către cine; 
 - construcţia captării; 
 - limite geologice; 
 2. scurt istoric de producţie/exploatare: 
 3. cauzele şi motivaţia care au condus la lichidarea captării de  apă subterană; 
 II. Acordul 
 În urma analizării proiectului tehnic de lichidare a captării de  apă subterană şi în conformitate cu legislaţia în vigoare, IPAN „Apele Moldovei” emite acordul de lichidare a captării de  apă subterană_____________,
cu respectarea următoarelor măsuri: 
 - definitivarea lucrărilor de lichidare nu va depăşi 6 luni de la obţinerea acordului; 
 - asigurarea tehnică a captării de  apă subterană şi inscripţionarea ei. 
 Eventualele modificări ale prevederilor acordului eliberat sunt efectuate numai cu aprobarea Instituției Publice Administrația Națională „Apele Moldovei”. 
 Director,  _____________


MINISTERUL MEDIULUI AL REPUBLICII MOLDOVA
INSTITUȚIA PUBLICĂ ADMINISTRAȚIA NAȚIONALĂ „APELE MOLDOVEI”

ACORD DE COORDONARE A REABILITĂRII CAPTĂRII DE APĂ SUBTERANĂ NR. _________
 Obiect: acord de reabilitare a captării de  apă subterană _____________, raionul _____________, numărul cadastral al terenului _____________.
I. Din examinarea proiectului tehnic au rezultat următoarele: 
 1. date despre construcția captării de apă subterană: 
 - perioada în care a fost construită, de către cine; 
 - construcţia captării; 
 - limite geologice; 
- perioada în care a fost exploatată; 
 - obiectivele productive; 
 - lucrările de conservare executate la captare; 
 2. datele care justifică reabilitarea captării.
 II. Acordul 
 În urma analizării proiectului tehnic de reabilitare a captării de  apă subterană şi în conformitate cu legislaţia în vigoare, IPAN „Apele Moldovei” emite acordul de reabilitare a captării de  apă subterană_____________,
Definitivarea lucrărilor nu va depăşi 6 luni de la obţinerea acordului. 
Eventualele modificări ale prevederilor acordului eliberat sunt efectuate numai cu aprobarea Instituției Publice Administrația Națională „Apele Moldovei”. 
 Director,  _____________




Anexa nr. 5
la Regulamentul cu privire la studierea, 
exploatarea și protecția apelor subterane

MINISTERUL MEDIULUI AL REPUBLICII MOLDOVA
INSTITUȚIA PUBLICĂ ADMINISTRAȚIA NAȚIONALĂ „APELE MOLDOVEI”

A C T
privind efectuarea lucrărilor de conservare a captării de apă subterană
1.Numărul cadastral a terenului în limitele căruia este amplasată captarea de apă subterană_______
2. Republica Moldova, raionul  ______________________________________________________
3. Locul  amplasării captării____________________________________________________
                                                                                 (poziţia administrativă şi geografică) 
4. Beneficiar ____________________________________
5. Coordonatele Moldreff99: X ______ Y ________
6. Cota absolută a gurii captării___________________________________________
7. Scopul forării  captării _______________________________________________
8. Adâncimea captării în metri ________________________________________________
9.  Construcția captării _______________________________________________________
10. Debitul în l/sec (numărător), scăderea nivelului în metri (numitor), debitul specific, în l/sec, data efectuării pompărilor experimentale__________________________________________________
11. Denumirea organizaţiei care a efectuat lucrările de forare/săpare şi anul executării acestora _______________________________________________________
12. Cauzele și motivația care au condus la conservarea captării______________________________
13. Starea coloanei de tubaj ________________________________________________
14. Datele privind tratarea sanitară până la conservare______________________________
15. Tipul materialului de izolare________________________________________________
16. Perioada pentru care se acordă trecerea în conservare______________________________
17. Secțiunea geologică şi construcția captării apelor subterane
	Nr.
d/o

	Descrierea litologică 

	Indicii geologici
	Adâncimea  de situare a acoperişului, m
	Adâncimea de situare a culcuşului stratului, m
	Construcția captării apelor subterane

	Adâncimea stratului acvifer
(în metri)
	Adâncimea
de situare a  nivelului apei, m
	
Nivelul
stabilit, m

	

	
	
	
	
	
	
	
	



	                                                                 Executor                  

	Reprezentanți:                                                                                         Instituția Publică Administrația Națională „Apele Moldovei”

	_________________________________
_________________________________

	_________________________________
_________________________________




Anexa nr. 6
la Regulamentul cu privire la studierea, 
exploatarea și protecția apelor subterane

MINISTERUL MEDIULUI AL REPUBLICII MOLDOVA
INSTITUȚIA PUBLICĂ ADMINISTRAȚIA NAȚIONALĂ „APELE MOLDOVEI”

A C T
privind efectuarea lucrărilor de lichidare a captării de apă subterană

1.Numărul cadastral a terenului în limitele căruia este amplasată captarea de apă subterană_______
2. Republica Moldova, raionul  ______________________________________________________
3. Locul  amplasării captării____________________________________________________
                                                                                 (poziţia administrativă şi geografică) 
4. Beneficiar ____________________________________
5. Coordonatele Moldreff99: X ______ Y ________
6. Cota absolută a gurii captării___________________________________________
7. Scopul forării  captării _______________________________________________
8. Adâncimea captării până la lichidare în metri _________________________________________
9.  Construcția captării _______________________________________________________
10. Debitul în l/sec (numărător), scăderea nivelului în metri (numitor), debitul specific, în l/sec, data efectuării pompărilor experimentale__________________________________________________
11. Denumirea organizației care a efectuat lucrările de forare/săpare şi anul executării acestora _______________________________________________________
12. Cauzele și motivația care au condus la lichidarea captării______________________________
13. Secțiunea geologică și caracterizarea lucrărilor de lichidare

	Nr.
d/o

	Descrierea litologică 

	Indicii geologici
	Adâncimea  de situare a acoperişului, m
	Adâncimea de situare a culcuşului stratului, m
	Construcția captării apelor subterane

	Adâncimea stratului acvifer
(în metri)
	Caracterizarea lucrărilor de lichidare (în metri)

	

	
	
	
	
	
	
	



14. lucrările de refacere a mediului executate la captările subterane lichidate au fost validate de reprezentatul subdiviziunii teritoriale a Inspectoratului de Protecția Mediu   ______________________________________________________

	                                                                 Executor                  

	Reprezentanți:                                                                                         Instituția Publică Administrația Națională „Apele Moldovei”

	_________________________________
_________________________________

	_________________________________
_________________________________



Anexa nr. 7
la Regulamentul cu privire la studierea, 
exploatarea și protecția apelor subterane

LISTA PRINCIPALILOR POLUANŢI
1. Compuşi organohalogenaţi şi substanţe care pot forma astfel de compuşi în mediu acvatic
2. Compuşi organofosforici
3. Compuşi organostanici
4. Substanţe şi preparate, sau produşi de degradare ai acestora, care s-a dovedit că au proprietăţi cancerigene sau mutagene sau proprietăţi care pot afecta steroidogenic tiroida, reproducţia sau alte funcţii endocrine în sau prin mediu acvatic
5. Hidrocarburi persistente şi substanţe toxice organice persistente sau care se pot bioacumula
6. Cianuri
7. Metale și compuşii lor
8. Arsenic și compuşii lor
9. Biocide și produse de protecţia plantelor

